**Maroon 5** on yhdysvaltalainen pop-yhtye, joka perustettiin Los Angelesissa, Kaliforniassa vuonna 1994. Yhtyeeseen kuuluu laulaja Adam Levine, kosketinsoittaja ja rytmikitaristi Jesse Carmichael, soolokitaristi James Valentine, rumpali Matt Flynn, kosketinsoittaja PJ Morton sekä multi-instrumentalisti Sam Farrar.

Yhtyeen perustivat alkuperäiset jäsenet Levine, Carmichael, basisti Mickey Madden ja rumpali Ryan Dusick vuonna 1994. Yhtyeen nimi oli alun perin **Kara’s Flowers** ja musiikillinen tyyli edusti sen ajan alternative rockia. Kara’s Flowers julkaisi vain yhden studioalbumin, *The Fourth World* (1997) eikä se saavuttanut merkittävää kaupallista menestystä. Vuonna 2001 yhtyeeseen liittyi kitaristi James Valentine, ja samalla yhtye muutti nimensä Maroon 5:ksi, ja siirtyi tyylisuunnaltaan lähemmäs poppia.

Maroon 5 on myynyt levyjä kansainvälisesti yli 120 miljoonaa kappaletta, mikä tekee siitä yhden kaikkien aikojen eniten myyneistä artisteista. Yhtye on voittanut urallaan kolme Grammy-palkintoa. Sen tunnettuja kappaleita ovat muun muassa "This Love", "She Will Be Loved", "Moves Like Jagger", "One More Night", "Payphone", "Sugar", sekä "Girls Like You".

Historia
--------

### 1994–2001: Kara’s Flowers ja Maroon 5:n synty

Musiikkinäyte"Soap Disco" (1997)Kertosäe Kara’s Flowersin ainoasta singlestä, "Soap Disco".Äänitiedostojen kuunteluohjeet

Adam Levine, Jesse Carmichael ja Mickey Madden tutustuivat toisiinsa jo 12-vuotiaina, ja lukion aloitettuaan he ottivat mukaansa myös Ryan Dusickin perustaen Kara’s Flowers -yhtyeen. Kara’s Flowers soitti enimmäkseen garage- ja grungepainotteista musiikkia, ja se esiintyi ensimmäisen kerran suurelle yleisölle losangelesilaisella Whisky a Go Go -klubilla syyskuun 16. päivänä 1995. Yhtyeen laulaja Levine tunnetaan nykyään välillä korkeaksikin kohoavasta äänestään, mutta tuohon aikaan hän lauloi paljon nykyistä syvemmällä äänellä.

Vuonna 1997 yhtye allekirjoitti levytyssopimuksen Reprise Records -levy-yhtiön kanssa ja julkaisi esikoislevynsä *The Fourth World* samana vuonna. Levine, Carmichael ja Madden olivat tuolloin aivan lukionsa loppusuoralla, kun taas Dusick oli päättämässä toista lukuvuottaan UCLA:ssa. Yhtye kuvasi musiikkivideonkin ensimmäiseen singleen "Soap Disco", mutta kappale ei saavuttanut menestystä. Vaikka Kara’s Flowersia tukivatkin sellaiset yhtyeet kuin Reel Big Fish ja Goldfinger, joiden keikoilla se soitti, debyyttialbumi myi vain 5000 kappaletta, eikä menestynyt kaupallisesti. Levinen mukaan epäonnistuminen oli "suuri pettymys" ja sai yhtyeen lähes hajoamaan vuonna 1998. Vuonna 1999 yhtye purki sopimuksensa Reprise Recordsin kanssa. 

Tämän jälkeen yhtyeen neljä jäsentä lähtivät omille teilleen opiskelemaan eri puolelle Yhdysvaltoja. Tämä kyseinen aikakausi vaikutti merkittävästi nykyisen Maroon 5:n tyyliin ja soundiin, sillä esimerkiksi Levine sai muun muassa mustilta opiskelutovereiltaan paljon vaikutteita eri musiikkityyleistä. Kara’s Flowersin jäsenet pitivät toisiinsa yhteyttä ja alkoivat soittaa yhdessä jälleen vuonna 2001. Tällöin Carmichael vaihtoi soittimensa kitarasta koskettimiin, joten yhtye tarvitsi keulamies Levinen rinnalle toisen kitaristin. Tähän virkaan löydettiin aiemmin Square-nimisen yhtyeen riveissä soittanut James Valentine.

### 2002–2006: *Songs About Jane* ja Dusickin poisjääminen

*Pääartikkeli: Songs About Jane*
Vuonna 2001 James Valentine liittyi yhtyeeseen. Yhtye nimettiin Maroon 5:ksi, ja se soitti muutamia keikkoja New Yorkissa ja Los Angelesissa ennen kuin sai levytyssopimuksen itsenäiseltä newyorkilaiselta Octone Records -yhtiöltä. Lisäksi Maroon 5 allekirjoitti kansainvälisiä markkinoita silmällä pitäen sopimuksen BMG Music Publishing -yhtiön kanssa.

*Songs About Jane*, Maroon 5:n esikoisalbumi levytettiin Los Angelesissa Rumbo Recordsin tiloissa Matt Wallacen tuotannolla. Suurin osa levyn materiaalista sai vahvoja vaikutteita Levinen myrskyisästä suhteesta entiseen tyttöystäväänsä Janeen. "Olimme juuri eroamassa kun menimme studioon", Levine selittää. "Kun olimme valinneet levylle tulevat kappaleet, päätimme antaa sille nimeksi *Songs About Jane*, koska se vastasi rehellisimmin levyn sisältöä."

Levy ilmestyi vuonna 2002, mutta kesti todella kauan ennen kuin esikoissingle "Harder to Breathe" pääsi Billboard-listan kahdenkymmenen soitetuimman kappaleen joukkoon. Lopulta *Songs About Jane* kohosi Billboard 200 -listan kuudennelle sijalle elokuussa 2004. Tällöin sen julkaisusta oli kulunut peräti 26 kuukautta. Australian listalla albumi nousi kakkossijalle, Britanniassa ykköseksi.

"Harder to Breathe" kipusi Yhdysvalloissa ja Britanniassa Top 20- ja Australiassa ja Uudessa-Seelannissa Top 40 -listalle. Toinen single "This Love" pääsi Yhdysvalloissa viidennelle sijalle, Britanniassa kolmossijalle ja Australiassa kahdeksanneksi. Kolmas single, "She Will Be Loved" pääsi top viiteen sekä Yhdysvalloissa että Britanniassa ja nousi ykköseksi Australiassa. Neljäs single, "Sunday Morning" nousi top 40:een sekä Yhdysvalloissa, Britanniassa että Australiassa.

### Jatkuva keikkailu ja Dusickin lähtö

Maroon 5 oli jatkuvasti kiertueella albuminsa julkaisun jälkeen kesäkuusta 2002. Tänä aikana yhtye kiersi niin Michelle Branchin, Nikka Costan, Vanessa Carltonin kuin Rolling Stonesin kanssa. Myös esimerkiksi Matchbox Twenty, Phantom Planet, The Thrills ja The Donnas kiersivät heidän kanssaan. 

Koko kiertue-elämän ajan rumpali Ryan Dusick oli kärsinyt pahasta käsivammasta eikä hän joillakin kiertueilla voinut soittaa lainkaan. Tällöin häntä tuurasi Ryland Steen. Toisinaan Dusick palasi taas osaksi kiertuetta, mutta joutui vammojensa takia aina vetäytymään tauolle. Kun Dusick joutui olemaan poissa siksi, että lääkärit selvittelivät, mikä häntä oikeasti vaivasi, häntä tuurasi Josh Day. Yhdeksän kuukautta kului ja lopulta Gavin DeGraw'n entinen rumpali Matt Flynn astui Dusickin sijaiseksi. Flynnin oletettiin aluksi olevan vain väliaikainen ratkaisu ja että Dusick vielä palaisi takaisin yhtyeen riveihin, mutta Flynn otettiinkin virallisesti Dusickin tilalle syyskuussa 2006.

### 2007–2008: *It Won’t Be Soon Before Long*

*Pääartikkeli: It Won’t Be Soon Before Long*
Musiikkinäyte"If I Never See Your Face Again" (feat. Rihanna) (2008)Näyte singlestä "If I Never See Your Face Again", jossa vierailee laulaja Rihanna.Äänitiedostojen kuunteluohjeet

Yhtyeen toisen studioalbumin *It Won’t Be Soon Before Long* julkaisi maailmanlaajuisesti 22. toukokuuta 2007 A&M/Octone Records -levy-yhtiö. Adam Levinen mukaan toinen levy on *Songs About Janea* "seksikkäämpi ja vahvempi" ja saanut paljon vaikutteita 1980-luvun merkkiartisteilta, kuten esimerkiksi Princelta, Shabba Ranksilta, Michael Jacksonilta ja Talking Headsilta. Julkaisun jälkeen albumi rikkoi esimerkiksi iTunes-myyntitilastoja, kun se myi viikon sisään yli 101 000 kappaletta.

Albumin ensimmäinen single "Makes Me Wonder" julkaistiin 27. maaliskuuta 2007. Ensimmäisellä viikollaan se saavutti Billboard Hot 100 -listalla vasta sijan 84, mikä on yhtyeen huonoiten ensimmäisellä viikollaan menestynyt single. Kappale kuitenkin nousi huhtikuun ajan listalla ylöspäin, kunnes toukokuun ensimmäisellä viikolla se loikkasi sijalta 64 suoraan ykkössijalle. Tämä oli koko Billboardin historiassa kaikkein suurin koskaan tapahtunut harppaus. Myöhemmin ennätys on rikottu uudestaan. "Makes Me Wonder" saavutti ykkössijan myös Billboardin Hot Digital Songs -, Pop 100 - ja Hot Dance Club Play -listoilla.

### 2009–2012: *Hands All Over* ja Carmichaelin tauko

*Pääartikkeli: Hands All Over*
Kuusihenkinen Maroon 5 vuonna 2011.
Maroon 5:n kolmas studioalbumi *Hands All Over* on äänitetty Sveitsissä, jossa yhtye teki albumia tuottaja Robert John "Mutt" Langen kanssa. James Valentine kertoi uuden albumin nimen marraskuussa 2009. Albumi julkaistiin 21. syyskuuta 2010. Albumin ensimmäinen single, "Misery", julkaistiin 22. kesäkuuta 2010 ja toinen single, "Give a Little More" 17. elokuuta 2010. Albumi julkaistiin uudelleen kesällä 2011, jolloin siihen sisältyi myös sen viimeinen single "Moves Like Jagger", jossa vierailee Christina Aguilera. Kappale esitettiin ensimmäisen kerran livenä The Voice of USA -ohjelmassa kesäkuussa 2011 ja se saavutti ensimmäisen sijan Billboard Hot 100 -listalla saman vuoden syyskuussa.

### 2012–2013: *Overexposed*

*Pääartikkeli: Overexposed*
Yhtyeen neljäs studioalbumi *Overexposed* on äänitetty Los Angelesissa ja se julkaistiin 26. kesäkuuta 2012. Albumin tuottajiin kuuluvat Max Martinin lisäksi Benny Blanco ja Ryan Tedder. Levinen mukaan neljäs albumi tulee olemaan yhtyeen "tähän mennessä popein ja monipuolisin" ja siinä on vaikutteita pop-musiikin alkuvaiheiden tyylistä.  Albumin ensimmäinen single on 17. huhtikuuta 2012 julkaistu "Payphone", jossa vierailee Wiz Khalifa. Toinen single, "One More Night", julkaistiin 19. kesäkuuta 2012 ja se oli ykkössijalla Billboard Hot 100 -listalla yhdeksän viikkoa putkeen. Albumin kolmas single, "Daylight", sai musiikkivideon, jossa oli fanien lähettämiä videoita ja kuvia. Video julkaistiin 10. joulukuuta 2012 ja sen on ohjannut Jonas Åkerlund. Neljäs single, "Love Somebody", julkaistiin 14. toukokuuta 2013 ja sen videon on kuvannut Rich Lee.

Heinäkuussa 2012 yhtye ilmoitti, että se oli jo aloittanut työskentelemisen seuraavan albumin parissa, vaikka *Overexposed* oli julkaistu vain alle kaksi viikkoa aiemmin. 

### 2013–2016: *V*, Carmichaelin paluu ja kokoonpanon muutokset

*Pääartikkeli: V*
MTV Newsin haastattelussa kitaristi James Valentine kertoi, että yhtye on studiossa kirjoittamassa viidettä studioalbumiaan. Hän kertoo kirjoitetun materiaalin olevan "ehkä hieman takaisin siihen suuntaan, mitä teimme *Songs About Janella*", mutta kertoo myös kappaleiden olevan erilaisia ja että ne ovat vielä aikaisessa vaiheessa.  Syyskuussa 2013 Valentine sanoi, että uusi albumi saattaa ilmestyä alkuvuodesta 2014. 

8. huhtikuuta 2014 yhtye ilmoitti virallisilla Twitter- ja Facebook-sivuillaan, että albumi, johon viitattiin nimellä "#albuM5", on tekeillä ja että lisää tietoa on tulossa pian. Toukokuussa 2014 yhtye ilmoitti kotisivuillaan, että viides studioalbumi on nimeltään *V*. Albumi julkaistiin 2. syyskuuta 2014. Adam Levine kertoi MTV:n haastattelussa, että V on sekoitus yhtyeen vanhempaa ja uudempaa tuotantoa. Ryan Seacrestin haastattelussa hän kertoi, että albumilla on myös kappale Gwen Stefanin kanssa. Albumin ensimmäinen single "Maps" julkaistiin 16. kesäkuuta 2014.

### 2017–2018: *Red Pill Blues*

*Pääartikkeli: Red Pill Blues*
Yhtye esiintymässä Pepsi Centerissä, Denverissä syyskuussa 2018 Red Pill Blues -kiertueella.
Yhtye julkaisi lokakuussa 2016 kappaleen "Don't Wanna Know", jossa oli mukana Kendrick Lamar. Single menestyi kaupallisesti hyvin, kuten myös seuraavat kaksi, "Cold" (feat. Future) ja "What Lovers Do" (feat. SZA). Tammikuussa 2017 Levine paljasti, että yhtye tekee kuudetta studioalbumia. Levinen mukaan tulevasta albumista tulisi R&B-vaikutteinen. 3. marraskuuta 2017 yhtyeen kuudes studioalbumi, *Red Pill Blues* julkaistiin. Albumi ylsi kotimaassaan Yhdysvaltain Billboard 200-listan toiselle sijalle. Kriitikoiden ja fanien vastaanotto oli ristiriitainen, mutta siitä huolimatta *Red Pill Blues* myi seitsemässä eri maassa platinaa, pääasiassa albumin hittisinglejen ansiosta.

Albumilta julkaistiin singlenä myös kappale "Wait". Albumi julkaistiin uudelleen toukokuussa 2018, ja siihen sisältyi remix kappaleesta "Girls Like You", jossa vierailee rap-artisti Cardi B. Kappale nousi Billboard Hot 100 -listan kärkeen, jossa se pysyi seitsemän viikkoa. Single vietti top kymmenessä yhteensä 33 viikkoa, joka on Ed Sheeranin "Shape of Youn" ja Post Malonen "Sunflowerin" ohella listan ennätys.

### 2019–: Maddenin lähtö ja *Jordi*

*Pääartikkeli: Jordi*
3. helmikuuta 2019 Maroon 5 esiintyi Super Bowl LIII:n väliaikashow’ssa Atlantan Mercedes-Benz Stadiumilla. Esityksessä olivat vierailemassa Big Boi ja Travis Scott. Saman vuoden syyskuussa yhtye julkaisi singlen "Memories", josta tuli suuri menestys. Single ylsi listaykköseksi monessa maassa, ja Yhdysvaltain Billboard Hot 100 -listallakin toiselle sijalle.

Yhtyeen basisti Mickey Madden pidätettiin epäiltynä perheväkivallasta heinäkuussa 2020. Tämän seurauksena Maroon 5 ilmoitti, että Madden ei jatkossa tule kuulumaan yhtyeen kokoonpanoon.

Heinäkuussa 2020 yhtye julkaisi singlen "Nobody’s Love". Seuraava single, "Beautiful Mistakes", jossa vierailee Megan Thee Stallion julkaistiin maaliskuussa 2021. Nämä kappaleet sisältyvät yhtyeen tulevalle seitsemännelle studioalbumille *Jordi*, joka julkaistaan 11. kesäkuuta 2021. Albumi on nimetty yhtyeen edesmenneen managerin Jordan Feldsteinin mukaan, jota laulaja Adam Levine kutsui nimellä "Jordi".

Musiikillinen tyyli ja vaikutteet
---------------------------------

Maroon 5:n musiikillista tyyliä on kuvailtu muun muassa popiksi, poprockiksi, funk rockiksi, dance-popiksi, neo souliksi, R&B:ksi ja soft rockiksi.

Adam Levine on kutsunut brittiläistä Oasis-yhtyettä "yhdeksi kaikkien aikojen parhaista bändeistä". Yhtye on maininnut esikuvikseen myös artistit Michael Jackson, The Beatles, The Police, Justin Timberlake, Stevie Wonder, Bee Gees, Prince, Tupac Shakur ja Marvin Gaye. Levine on kutsunut myös Billy Joelia merkittäväksi esikuvaksi.

Maroon 5:n tyyli on vaihdellut albumien välillä. Ensimmäinen albumi *Songs About Jane* koostuu kappaleista, jotka Levine kirjoitti hänen ex-tyttöystävästään Jane Hermanista. *It Won’t Be Soon Before Long* -albumilla kappaleet ovat kuitenkin vähemmän henkilökohtaisia, ja elektronisempia muun muassa syntetisaattorien käytön vuoksi. Vuoden 2011 single "Moves Like Jagger" muutti huomattavasti yhtyeen soundia lähemmäs electropopia. *Overexposed*-albumin jälkeen Maroon 5:n tyyli on mukaillut pääosin valtavirran popmusiikin trendejä, johon yhtye on yhdistänyt vaikutteita R&B:sta, hip hopista, funkista ja reggaesta.

Kritiikki
---------

Yhtyeen esiintymistä joillakin keikoilla on kritisoitu. Maroon 5:n tähdittämää Super Bowl LIII:n puoliaikashow’ta on kutsuttu muun muassa "yhdeksi huonoimmista ikinä". Laulaja Adam Levine sai myös omasta laulusuorituksestaan ja flegmaattisesta esiintymisestään Chilessä Viña del Mar -festivaalilla helmikuussa 2020 erittäin paljon kritiikkiä.

Kokoonpano
----------

*Pääartikkeli: Luettelo Maroon 5:n jäsenistä*
### Nykyiset jäsenet

* Adam Levine – laulu, kitara (1994–)
* Jesse Carmichael – kosketinsoittimet, taustalaulu (1994–)
* James Valentine – kitara, taustalaulu (2001–)
* Matt Flynn – rummut (2006–, kiertuemuusikko 2004–2006)
* PJ Morton – kosketinsoittimet, taustalaulu (2012–, kiertuemuusikko 2010–2012)
* Sam Farrar – kitara, basso, taustalaulu, koskettimet, syntetisaattorit (2016–, kiertuemuusikko 2012–2016)

### Entiset jäsenet

* Ryan Dusick – rummut (1994–2006)
* Mickey Madden – basso (1994–2020)

### Aikajana

Mustat viivat ilmaisevat studioalbumien julkaisuajankohtia.

Diskografia
-----------

*Pääartikkeli: Maroon 5:n diskografia ja Luettelo Maroon 5:n kappaleista*
*Katso myös: Maroon 5:n videografia*
### Studioalbumit

* *Songs About Jane* (2002)
* *It Won’t Be Soon Before Long* (2007)
* *Hands All Over* (2010)
* *Overexposed* (2012)
* *V* (2014)
* *Red Pill Blues* (2017)
* *Jordi* (2021)

Lähteet
-------

1. 1 2  Maroon 5 Announce 2010 North American Tour and New Album "Hands All Over" Maroon 5.  Arkistoitu 16.3.2014. Viitattu 28.8.2010. (englanniksi)
2. ↑  Maroon Landing: An Interview with Guitarist James Valentine cornellsun.com.  Arkistoitu 5.4.2012. Viitattu 28.8.2010. (englanniksi)
3. ↑  Fourth Album ‘Overexposed’ June 26th maroon5.com.  Arkistoitu 6.9.2012. Viitattu 26.3.2012. (englanniksi)
4. ↑  Maroon 5 Already Working on 'Overexposed' Follow-Up billboard.com. Viitattu 5.7.2012. (englanniksi)
5. ↑  Maroon 5 Have 'Great Songs' Recorded For Next Album mtv.com. Viitattu 1.4.2013. (englanniksi)
6. ↑  Next Maroon 5 Album Could Come in Early 2014, Says Guitarist.  Arkistoitu 28.9.2013. Viitattu 12.9.2013. (englanniksi)
7. ↑  Twitter / maroon5: #albuM5 is in the works! More ... Maroon 5 (maroon5) on Twitter. Viitattu 8.4.2014. (englanniksi)
8. ↑  Maroon 5 maroon5.com.  Arkistoitu 5.7.2014. Viitattu 18.5.2014. (englanniksi)
9. ↑  So, Adam Levine, What Was It Like Working With Gwen Stefani? - MTV mtv.com. Viitattu 19.6.2014. (englanniksi)
10. ↑  Ryan Seacrest - Adam Levine Confirms Gwen Stefani Is on Next Maroon 5 Album -. Viitattu 16.6.2014. (englanniksi)
11. ↑  Red Pill Blues by Maroon 5 – Music Charts *Acharts*. Viitattu 8.5.2021. (englanniksi)
12. ↑  Red Pill Blues by Maroon 5 Reviews and Tracks *Metacritic*. Viitattu 17.5.2021. (englanniksi)
13. ↑  Maroon 5 & Cardi B's 'Girls Like You' Hits Longevity Milestone in Top 20 & More Hot 100 Chart Moves *Billboard*. Viitattu 17.5.2021. (englanniksi)
14. ↑  Maroon 5 at the Super Bowl: A Game Everyone Lost *Pitchfork*. Viitattu 8.5.2021. (englanniksi)
15. ↑  Maroon 5 -basisti Mickey Madden pidätetty epäiltynä perheväkivallasta *Iltalehti*. Viitattu 8.5.2021.
16. ↑  Maroon 5’s Mickey Madden Takes Leave of Absence After Arrest for Alleged Domestic Violence *Rolling Stone*. Viitattu 8.5.2021. (englanniksi)
17. ↑  Maroon 5 *AllMusic*. Viitattu 16.5.2021. (englanniksi)
18. ↑  Maroon 5 *Discogs*. Viitattu 16.5.2021. (englanniksi)
19. ↑  Adam Levine: 'I don't know what the f\*\*\* Maroon 5 are anymore... we occupy a weird space' *The Independent*. Viitattu 16.5.2021. (englanniksi)
20. ↑  So was that the worst Super Bowl halftime show ever? *SBNation*. Viitattu 16.5.2021. (englanniksi)
21. ↑  'The Worst Halftime Show Ever': Here's How People Felt About Maroon 5's Super Bowl Show *The Music*. Viitattu 16.5.2021. (englanniksi)
22. ↑  Maroon 5 -yhtyeen keikka sai täystyrmäyksen ja laulajan käytös raivostutti yleisön – "Jopa suurimmat fanisi häpeävät sinua" *Ilta-Sanomat*. Viitattu 16.5.2021.
23. ↑  Here's What Maroon 5 Has to Say After Widely Criticized Set at Chile's Vina Del Mar Festival *Billboard*. Viitattu 16.5.2021. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Maroon 5**.
* Yhtyeen kotisivut
* Maroon 5 IMDb:ssa

Maroon 5

| 
* Adam Levine
* James Valentine
* Jesse Carmichael
* Matt Flynn
* PJ Morton
* Sam Farrar

 |
| --- |
| 
* Ryan Dusick
* Mickey Madden

 |

|  |  |
| --- | --- |
| Studioalbumit | 
* *Songs About Jane* (2002)
* *It Won’t Be Soon Before Long* (2007)
* *Hands All Over* (2010)
* *Overexposed* (2012)
* *V* (2014)
* *Red Pill Blues* (2017)
* *Jordi* (2021)

 |
| Livealbumit | 
* *1.22.03.Acoustic* (2004)
* *Live – Friday the 13th* (2005)
* *Live from SoHo* (2008)
* *Live from Le Cabaret* (2008)

 |
| Kokoelmat | 
* *The B-Side Collection* (2007)
* *Call and Response: The Remix Album* (2008)
* *Singles* (2015)

 |
| Singlet | 
* "Harder to Breathe"
* "This Love"
* "She Will Be Loved"
* "Sunday Morning"
* "Must Get Out"
* "Makes Me Wonder"
* "Wake Up Call"
* "Won’t Go Home Without You"
* "If I Never See Your Face Again"
* "Misery"
* "Give a Little More"
* "Never Gonna Leave This Bed"
* "Moves Like Jagger"
* "Payphone"
* "One More Night"
* "Daylight"
* "Love Somebody"
* "Maps"
* "Animals"
* "Sugar"
* "This Summer"
* "Feelings"
* "Don’t Wanna Know"
* "Cold"
* "What Lovers Do"
* "Wait"
* "Girls Like You"
* "Memories"
* "Nobody’s Love"
* "Beautiful Mistakes"
* "Lost"

 |
| Promosinglet | 
* "It Was Always You"
* "Help Me Out"
* "Whiskey"

 |
| Luettelot | 
* Diskografia
* Videografia
* Luettelo kappaleista
* Luettelo jäsenistä

 |
| Muuta | 
* Super Bowl LIII:n puoliaikashow
* *The Fourth World*
* "Soap Disco"

 |